
O Volapukaflens valopo! 

Un gased at lautans tel pajonodoms. .Arkadij 
Timofejevich’ abinom lautan e satirel. On 1903 
aprimom ad lauton satiris. Du yels sokol ave- 
dom bal satirelas benodistikun Rusana. Zuo 
apenom teatakrutis. Pos levolut Rusanik un 
1918 afugom lu zif Tsyeganik: ,Praha’ (iproi- 
boy gasedi satirik: ,Satirikon’ oka). Us nog 
apubom ko benosek konotis modik. Pos loga- 
kotet e malad vemik adeadom baldotu yels: te 
44 < un ,Praha’. Aposbinukom bukis zao 20 
modadilo veitacediko cogedikis. Bu valikos 
abepenom dofulis menik, satirs omik ye ai 
ablebons menatiks. Sam atosa binon koned 
fa om in gased at 



Arkadij Averchenko, 
1881-1925 



Akutagawa Ryunosuke 
1892-1927 


Lautan telid binom Yapanan: Akutagawa Ryu¬ 
nosuke’. Posodanem omik:,Ryunosuke’ sinifon: 
son draka, bi pemotom un yel, mul, del e dup 
draka. Palecedom „fat brefakonota Yapanik", 
e literataprem veutikun Yapana panemon me- 
bu om. Mot omik: ,Fuku’ avedof lanamaladik 
brefupo pos moted oma. Seku kod at famul 
motabloda edaoptom omi. Do no ilifadom timi 
modik ko mot oka, asenalom vemiki baiadi la- 
nik ko of. Igo adredom, das id om it okanom- 
la vedon lanamaladik. E dido saun koapik e 
lanik alasikon. Edeadom dub nam okik me 
susmodet ela .Veronal’ baldotu yels: 35. 


Do lif lautanas at abinon lugik, 
vipobs reidanes juiti po reid I \fi , 


konotas tel at. 

Yeb, me but pedoniopedol 

fa hie I'Arkadij Averchenko', petradutol fa 'Daniil Morozov' 

Noet tradutana. Koned sokol magon timadi sifanakriga Rusanik (de yel: 

1917 jil 1922). Ye po tradut atikob do krigs modik attimik, po kels 

soldats sumatofu bolitans dalienetik ai donu malekoms e bleiboms 

doniopedon yebi. 

"Lio cedol-li, lifayelis liomodotik labob-li?" jipulil smalik asakof, du 
astanof medu bunuls tano su log bal, tano su votik, alemufukof 
herakrugulis dofik ed alogof obi profulo me log gretik gedik... 

"Ol-li? Cedob so, das labol lifayelis luldeg." 

"No! spikolod fefiko! Beg5! sagolod!" 

"Ol-li? Labol baldoti yelas jol, vo-li?" 

"Bo! Baldot obik binon vemo gretikum, sevabo: yels jol e laf." 

"0! Lifatim kiomodik! Asa sagoy: baldup no binon fredup. Bo ya 
etuvol-li higamili?" 

"Leno!" (Sunado fron dibik horitatik esuikon su flon takedafulik 
ofa.) "Lio nutimo daloy-li koedon davedon famuli po ok? Val binon 
tuvemo jerik." 

"Godo! spikots kio suenofiksl... Lio stadon-li pup dalestumabik 
olik?" 

"Kogon. Adelo aseadob ko on lunupo la flumed. Reto vilol-li, das 
ogolobs lu flumedil ad seadon? Us binos gudik, bods kanitons. Adelo 
adafanob nasakili vemo droliki." 

"Kidolod oni nemu ob su logil! Ab no dalobsov golon lu flumedil, 
iba etflano: etflanu flumed < jutoy." 

"Sio dredol-li? Fopan kion! Jutots ga no reafons isio, plad et topon 
fagiko. Obo toku atos oresitob ole poedoti. Ogolobs-li?" 

"Beno! ufu poedot val votik binon pulik. Po jenet somik no 
dalobov biton as trogan, kel no vilom golon..." 

Po vegam, dugolo len nam obi, anunof: 

"Sevol, das muskit neito ebeiton mu supikuno logi obik." 

"Lobedob. If okolkomob oni, tan oflapob oni sui logod." 

"Klulados, das binol levemo drolik." 

"Lesi! Laidalob in kondot somik." 

Len jol flumeda vemo koveniko aseidobs obis sui stonil dis bimil 
tuigagik. Anastulof len jot obik, adalilof jutami fagik, e donu fronil ot 
kudi e saki panotodol, asvo vum lenaudodik, asuikon po flom kli- 
nofik. Arobof me cugil okik seku gol rosadakolik ivedol stofi grobik 
guna obik e, du alulogof me logs nenmufiks ivedols kami takik 
flumeda, asakof: 

"Sagolod! el 'Vaticano' ufo geadon-li me nos ad midunots bol- 
jevanas?" 

Dredikolo afeamufukob obi de of ed alulogob mudili rosadakolik 
at ko lopalip jiniko bosilo isvelikol, alulogob mudili at, kiopao fraseod 
somik mostofik demu dinof oka anu isekomon nen tobidam seimik, 
ed adonusakob: 

"Kis-li? Kis-li?" 

Adonuof. 

Sofaliko abradob ofi len jots, akidob kapi ofik ed avisipob ini lil: 

"No nedolos, o lofabil! spikon do atos! Erajanobs-li? Binos 
gudikum, das oresitolod poedoti, soasa epromol." 

"Ag! poedot! Ga eglomob. Do hiel 'Maks': 

El 'Maksik' foro borom, 

Namis okik neai lavom, 

Nams et blagin sumedon. 

O 'Maks'! slap binon kion! 

Herem binon asvo sigayebakum, 

Keli kobom ta vil okik ko glum... 

Poedot at binon drolik, vo-li? Ereidob oni in el "Vod ladofik" 
vonadik." 

"Kio supero pijafados! Reto aresitol-li osi po motul olik?" 

"Beno! suemol, labof kudadinis votik, sevabo: laimaladof." 

"Kis jenon-li po of?" 

"Bludadef. Sevol, ilifadof yeli lolik po reig boljevanas to 
'Peterburg'. Us amaladikof. Pins adefons, nog ets... nitrineriks ini lifot 
i no... vio sagoy... no anudranons. Eko! me vods nemodik: parad 
kobadimik." 

"0 cil pidabik!" avisipob glumalo, lurobolo heremi ofik. 

"Si! vo pidabik! Ven afugobs se el 'Peterburg', aperob in levab 
bedili pupa, e pledadinaberil astopedon ad feifulon. Ba sevol-li, 
kikodo akanon ad stopedon ad feifulon?" 

"Klulo stofs nitrinerik no isaidons po on. U balugiko sabot 
pidunon." 

"Jenofo ga binol vemo drolik! Sumol ad gumadogil obik. Fagol-li 
ad koedon lopalipi kontagon nudi?" 

"Leno! Unu lifup lolik adesirob atosi, ab no eplopob..." 

"Reto sevol, jipul bal sevadanas obik kontagof. Binos vemo drolik." 

De jol visoik vien alebladon, e sunado jutam avedon lilamovikum. 

"Eko! donuamaguns kio jafidons!" asagob dalilolo. 

"Bo! o flenadan! Lio mogos-li, das et binon donuamagun? Do¬ 
nuamagun krotulon suvofikumo. Sevol, ebo leigoasa nagacin klikon. 
Pojenet at balugiko jutoy me modots jutotas. Eko! kiovemo jutoy efe 
poodkedo!" 

"Pa!" 

"0!" adremikob. "Ekoedoy juton jrapnali." 

Log ofik gedik lekafik alulogon obi ko pid klulik. 

"Sevol, das if no suemol bosi, tan seilolos! Lio mogos-li, das et 
binon jrapnal? Ecanidol jutoti kilpuidik komunik ko jrapnal. Sevol vuo 
das du juton, so on mod patadik noidedon. E jutot ciposplodol roron, 
asvo dog. Binos vemo drolik." 

"Lilolod, o punet smalik!" avokadob, du alulogedob in dred lu- 
kredik cugilis klopofik rosadakolik ofa, nudili pilopioluodukol e nami- 
lis vemo smalikis. Id aloegob lopiotiron kalofo ofi un timul et me 
namils okik lustogis jui juks idonikolis, ven afovob: "Kiopao eseivol-li 
vali at?" 

"Sak kio drolik! namatu God! If elifadolov timi so modotiki asa ob, 
tan eseivolov noe somikosi, abi modikumosi votik." 

E ven agekomobs lomio, of "geadi ela 'Vaticano' " e "jutotis cipo- 
spolodol" iglomol ya atyirpof asvo spar, loukolo fredaladaliko lopio 
nudili: 

"Sevol-li, katiili kinik odagetolod pro ob? Olabonos nudili rosada¬ 
kolik e logilis blagik. Olentanob len on tanodi klilablovik ko klokil 
vemo smalik goldik — labob somiki. Lofob katulis smalik. Ag! dinis 
kion esagob ob: fopan! Lolofiko aglomob, das klokil obik pikipedon 
ko goldotem motik ninu lefilaramar, e kobadimans idesumons oni bai 
komit finenabura." 

* * * 

Su yeb grunik yunik bapofans ko buts vemo gretiks vetiks me klufs 
dono peyumols golons. 

Ebegolons yebi, edoniopedons oni. 

Ebeigolons. Stag pidoniopedol a tio pideipedol aseaton, aseaton, 
solastral avamulukon oni, ed eko! donu elopikon e po natemam 
vamik vienila flenofik noidedon do okikos, do pulikos, do laidupikos. ■ 

Vodem Rusanapukik pepubon balidnaedo un yel: 1921. 


Tuvedot vodasnelarata su pad: 24 

1 -2 papur; 2-3 ruab; 3-4 bisun; 4-5 niver; 5-6 rat; 6-7 tobul; 7-8 leog. 

Rojats 

fa ,Akutagawa Ryunosuke', petradutol fa ,Danny Zhang' 

Abinos soar glumidik nifupik. Aseidob oki la gul trenavaba 
telidkladik de: ,Yokosuka', ed astebedob disipiko klokulatonili 
detava. Seledo in trenavab litik tavan te bal: ob < adabinob. 
Adulogob fenati, ab igo su parun lulitik nek ikomon ad lediton 
de detavans, e teiko dogil omna avaulon lugiko in cek okik. 
Asenalob nenkodiko, das suful somik vemo asumon ad vim 
ettimik oba - fen e slipof nebepenoviks - asva Ian obik pijadon 
as sil gedik bu nifam. Akibob namis obik in poks yakoda, ab so 
afenob, das no igo avilob sesumon se pok gasedi e reidon oni. 

Pos brefup, atonilon fino klokul detava. Pianiko takedikolo, 
anilukob kapi obik len siem fenata podik, ed astebedob jus 
stajonabumot umufonov podio. Atos ye no ajenon - ton japofik 
boadajukas de kontrolagijat iropon osi. Sunado lo luvokad kon- 
trolana yan trenavaba at pamaifukon, e jipul baldotu yels zao 
degkils anujutedof ini trenavab. Ebo vutimo tren asvonon 
vemiko, e tano aprimon ad mufon nevifiko. Stafads balo lai- 
pubols, vatavab us pimoseidol, e pakemipolan tavani danol, 
valiks onas apubons e sunado anepubons podo ko suts panu- 
bladol ini fenat. Fino atakedikob. Afilidob zigaruli, balidnaedo 
tovulolo logalipis slipofiko, ed alogikob logodi jipula seadol 
fofo. 

Ajinof binon jipul vemo lanadofik — herem sagik pikobon 
fanafomiko, logod krakofik dub kold so aredon das anepliton 
obi vemo. Len kiens ofik adolagon sarvigastofad klilayelovik a 
stenofik, e su atos pipladon pak gretik a vetik. Abradof paki, 
ed akipof bilieti redik vaba kilidkladik prudiko in nams fulu 
flodasvelots. No albfilob logodi lukomunik ofik. No aplidob ne- 
klini klotema ofik. Patiko, askanob levemo, das no igo asuemof 
disti vu telidklad e kilidklad. Kludo, filidolo zigaruli nog balna, 
asaplifob gasedi in pok pipolol su kiens, ed aprimob ad reidon 
onis, ad glomon komi jipula. Tano supiko solalit su gased 
acenon ad ut litoma, e kedets pemofiko peklijedols akleilikons 
fo logs obik. Nedotoviko tren inuvegon ini balid tonulas modik 
su trenaveg: ,Yokosuka'. 

Asva ad trodon glumali obik, padolo in gased fa litom palitol 
igo te bosilo, atuvob, das vol ifulon me posods e dins lukomu- 

niks a filistiks: balads, gams, korup, deadinuns — pulilo ven 
tren anuvegon ini tonul, asenob, asva avegon-la podio, du tim 
das adureidob nunodis lindifik asa cin nensenalik. Igo tano 
akanob senon, das jipul, kela logod ajonulon kafi e filisti vala- 
sotikis in volad, aseadof fo ob. E tren vegol in tonul, e jipul 
lanofik, e gased fulu nunods lukomunik, valiks atas binons 
sumbols, pro lif klanofik, lukomunik a nautik. Asenalob, das val 
evedon lindifik pro ob, klu mojedolo gasedi no nog pefireidoli, 
nog balna nilukolo kapi obik len siem fenata, afarmukob 
logalipis, ed aslipikob as deadan. 

Pos minuts asenob supiko drani semik, klu atovulob nevilofo 
logalipis ad zilogon - abinos jipul, kel tano imufof usao oki lu 
seadop keda fofik len fenat, e modikna asteifulof ad maifukdn 
oni. Fenat ye abinon so vetik, das to steiful ofik no nog amai- 
fon. Logod krakofik ofa ai plu aredikon, e snot e hek luspidiks 
atonons ini lils obik. Nendoto suful somik amiserukon obi. 
Idagikos loliko — te mikebs zuik nog alitons. Bels bofaflanik 
pianiko anilikons lu fenat, ed igo seku atos asevoyov, das tren 
suno onuvegon ini tonul. Jipul ye alindifof - nog asteifulof 
fumadaliko ad maifukdn fenati ya pifarmukol diseino - no 
asevob kodi. No! teiko alecedob osi klienuli bisarik ofa. Kludo 
ablebob nog koldalik, ed alogedob lindifiko jipuli, kel tano 
avilof maifukdn steifiko fenati me nams fulu flodasvelots, asva 
aplekob das neai dplopof. 

Sunado tren aronon vokadolo ini tonul. Ebo ettimo fenat, 
keli ai isteifulof ad maifukdn, amaifikon leklikuldlo. Lut so 
blagik - asva in kel isoulons suts Idlofiko - adazikon ini hog 
follienik fenata, e pulilo avedon fog teifol, fulukolo trenavabi 
lolik. Fog alebladon lu ob, ab ob - kela farin rigao no astadon 
beno - no igo ikanob kovadon logodi obik me pokasarvatul. 
Laido akogob — so ateafob das tobo akanob natemon. Jipul et 
ye ajinof lindifon tefu atos — kap ofik abinon plodu fenat, 
herem fanafomik pabladon fa sefur soarik ed avefulon stilofiko. 
Ai donu ableibof logeton — al fagop, lu kel tren avegon. Ven 
alogedob ofi dub lit e da suts, alitikos pianiko plodu fenat. 
Smels taila, yeba e fogula aprimons ad vebon ninio, sanolo i 
kogi obik — vota ozanadobov vemiko jipuli foginik at, ed 
omutobov ofi ad farmukdn fenati asva neforo pimaifukon-la. 

Vutimo tren ya iduvegon tonuli, ed anu abeivegon trenayiloti 
nai vilag topol vu lubels, su kels aglofon nos plaamu mikebs. 
Zuo adranons densitiko doms primofik a failofiks. Ba pigebon 
tu suvo fa trenavegikalan — maletastan teik ya ivorikon, ed 
avebulon stilofiko in lulit soarik. „Fino esevegon se tonul!" 
acedob, e supiko aloegob stanon hiputis kil, bali len votik, nilu 
stob yilota. No abinoms geiliks - asva pidensitukoms fa sil so 
glumidik - ed alenlaboms klotemis, kelas kol so asumon ad 
suful glumik vilaga usik. Lopiologolo duvegami trena, hiputs kil 
atovuloms namis omsik, ed avokadoms steifiko bosi japofiko a 
cilofiko ye nesuemoviki. Tu timul at jipul atenukof namis fulu 
flodasvelots - koap lafik ofa ya plodu fenat - ed asvonof onis 
steifiko. Supiko rojats zao luls - so goldiks a plitiks - afalons 
de sil zui hiputs logedol detavi trena. Astunikob, ed ottimo 
asuemob valikosi. Jipul at - kel bo suno oprimof vobi okik as 
jidunan - ajedof rojatis anik in brads piklanedolis ad mesedon 
blodis kil, kels ikomoms isio teiko ad donulogon sori omsik. 

Lulit dareigol trenayiloti nai vilag, hiputs kil tyilpol as bodils, 
e goldakol rojatas falol zui oms — sufuls valik at, to pub onsik 
te pulik plodu fenat, piglivons in mem obik. Asenalob trodi 
nebepenovik, e ven atovulob kapi obik, logedolo jipuli ot nog 
balna, asenalob, asva ivedof-la votikan. Ya iseadof donu fo ob, 
nog logod krakofik ot in sarvigastofad klilayelovik. Ottimo in 
nams bradol paki gretik a vetiki, pakibon prudiko biliet levaba 
telidkladik. 

Te tu timul at afagob ad gldmon brefupo feni e slipofi 
nebepenovikis, ed i lifi klanofik, lukomuniki a nautiki. ■ 


Tefu puks, dientifs kelas no ekanons pafumukon tefu yeged do 
,Mezzofanti’ in gased febula, reidans anik etuvons planis anik: 

dialeg di ,Pegu ’ = bo ,Mon’ in Binnan: 
gaal= ba ,Guarani’ in Suliida-Merop; 
geet = ,Ge'ez’ (puk liturik in Latiopan); 
kaldey = puk semitik vonik in Kaldeyan; 

Langolanapuk = puk popas di ,Mbundu’ in Langolan; 
Liluranapuk = bo Kroasanapiik; 

Mdxikdnapuk = ,Nahuatl’; 

Pemvdnapiik = ba ,Aymara’; 
ruten = bo Lukrayanapiik; 

Valagdnapuk = dialeg romenik in suliid Rumana atimik paspikol. 

Harmit bleinik 

fa ,Rodney Cooper’, petradutol fa H. Philipps 

No labob flenis; flens obik binons siens oba. 

No labob taanis; taan obik binon tikalafabin. 

No labob fedanis; fedan obik binon stutod stepis oba dugol. 

No labob dugadani; mel binon dugadan obik. 

No labob lidis; dalilob bodis in fot. 

No sevob konotis; vien e rein spikons lu ob. 

No labob bukis; buks obik binons memots oba. 

No labob pledis; pled obik binon lif. 

No labob moti; plans e flumeds obi kosidols binons mot oba. 

No labob fati; fat obik binon lekev obi jelol. 

Labob ni mastani ni zupanis; it binob bofiks. 

Feitob ko nek; spikob nesuvo. 

No maladikob; dot binon balik malad voik. 

Plekob lu nek; lekred obik binon utos, keli sevob. 

VODASNEL 

fa kadaman: ,Igor Wasilewski’ 

Niipenolos vodis snekogololo, efe de 
1 jii 2, de 2 jii 3, de 3 jii 4 e ret. 

Tonat latik voda balid binon tonat pri- 
mik voda telid, tonat latik voda telid 
binon tonat primik voda kilid. In plads 
semik tonats anik ya pajonons. 


1- 2 Geboy oni ven viloy penon. Binon vietik. 

2- 3 Valut Rusanik. 

3- 4 Nim vemo gretik, bid buba, lifon gretadilo in Merop. 

4- 5 Studoy us. 

5- 6 Nimil sumik ad mug, ab boso gretikum. 

6- 7 Bal mulas yela. 

7- 8 Dejok tonoda, suvo palilol se klifamon gretik. 

[Tefii tuvedot vodasnela at, logolos padi: 20 !] 



















